Cum a reacționat Ionel Dănciulescu după ce Dinamo a fost pedepsită de Comisia de Disciplină: "Nu mai înțeleg"
Dinamo și UTA Arad au primit sancțiuni drastice după incidentele de la meciul direct, care s-a petrecut în ultima etapă a sezonului regulat. Suporterii celor două echipe s-au luat la bătaie în afara stadionului, precum și pe teren.
Drept urmare, Comisia de Disciplină a decis ca Dinamo și UTA Arad să joace patru meciuri de pe teren propriu fără prezența spectatorilor. De asemenea, cluburile vor plăti o amendă în valoare de 100.000 de lei.
Ionel Dănciulescu a vorbit despre sancțiunile primite de către cele două cluburi. El a spus că pedeapsa nu este echitabilă, fiindcă doar cei care vinovați de declanșarea incidentului ar fi trebuit să fie sancționați.
"Mi se pare puțin absurd ca majoritatea suporterilor să sufere pentru 10-15 persoane. 4 meciuri… practic ei nu vor mai juca niciun meci cu suporteri. Cei care erau vinovați de lucrurile acestea ar fi trebuit excluși, 6 luni, un an de zile.
Nu mai înțeleg nici asta. UTA, echipă oaspete, să fie și ea sancționată așa? Mi se pare absurd, după ce că îi amendezi din punct de vedere financiar", a afirmat Ionel Dănciulescu.